RO Jurnalul Oficial al Uniunii Europene L 46/59

DECIZIA AUTORITĂȚII AELS DE SUPRAVEGHERE

NR. 235/09/COL

din 20 mai 2009

privind schema de ajutor temporar de dimensiuni reduse

(Norvegia)

AUTORITATEA AELS DE SUPRAVEGHERE (1),

AVÂND ÎN vedere Acordul privind Spațiul Economic European (2), în special articolele 61-63 și Protocolul 26,

AVÂND ÎN vedere Acordul între statele AELS privind instituirea unei Autorități de Supraveghere și a unei Curți de Justiție (3), în special articolul 24,

AVÂND ÎN vedere articolul 1 alineatul (3) din partea I și articolul 4 alineatul (3) din partea II a Protocolului 3 la Acordul privind Autoritatea de Supraveghere și Curtea de Justiție (4),

AVÂND ÎN vedere Orientările Autorității privind aplicarea și interpretarea articolelor 61 și 62 din Acordul privind SEE (5), în special partea VIII – Dispoziții temporare privind criza financiară – Cadrul temporar pentru măsurile de ajutor de stat de sprijinire a accesului la finanțare în contextul actualei crize financiare și economice (6), modificată prin Decizia 190/09/COL a Autorității din 22 aprilie 2009 (7),

AVÂND ÎN vedere Decizia nr. 195/04/COL a Autorității din 14 iulie 2004 privind normele de punere în aplicare la care se face referire în articolul 27 partea II din Protocolul 3 la Acordul privind Autoritatea de Supraveghere și Curtea (8),

întrucât:

I. DATE FACTUALE

1. Procedură

Autoritățile norvegiene au notificat schema de ajutor temporar de dimensiuni reduse, în temeiul articolului 1 alineatul (3) partea I din Protocolul 3, prin scrisoarea din 2 aprilie 2009 (Cazul nr. 514308).

2. Descrierea măsurilor propuse

2.1. Obiectivul măsurii de ajutor

Autoritățile norvegiene au arătat faptul că actuala criză financiară a început să afecteze economia reală. Măsura notificată face parte dintr-un pachet mai larg de măsuri (9) care vizează remedierea unei grave perturbări a economiei norvegiene. Schema notificată prevede posibilitatea acordării unor ajutoare în cuantum redus companiilor care se confruntă brusc cu o penurie de credite sau chiar cu lipsa acestora, astfel încât ajutoarele contribuie la remedierea unei perturbări grave a economiei norvegiene.

Ajutorul se întemeiază în mod explicit pe articolul 61 alineatul (3) litera (b) din Acordul privind SEE, și pe secțiunea 4.2 „Valoarea limitată compatibilă a ajutorului” din cadrul temporar.

2.2. Natura și forma ajutorului

Ajutorul va fi oferit sub forma ajutoarelor transparente, în conformitate cu definiția de la articolul 5 din Regulamentul general de exceptare pe categorii de ajutoare (10), în special sub formă de granturi directe, subvenții rambursabile, subvenții pentru rata dobânzii și împrumuturi publice subvenționate cu un element de ajutor care este calculat pe baza ratei de referință a Autorității (11) aplicabilă la data acordării ajutorului, și garanții publice.

Schema de garanție administrată de Innovation Norway este utilizată în mod normal în conformitate cu actul normativ privind ajutorul de minimis la care se face referire în anexa XV la Acordul privind SEE (12). Aceasta implică, inter alia, că ajutorul individual oferit întreprinderilor care nu sunt în dificultate este considerat ajutor de minimis transparent atunci când partea garantată a împrumutului auxiliar acordat în cadrul schemei nu depășește 1 500 000 EUR pentru fiecare întreprindere (750 000 EUR în sectorul transporturilor). În vederea calculării elementului de ajutor al garanțiilor publice pentru împrumuturile care depășesc 1 500 000 EUR și în conformitate cu posibilitatea prevăzută în ultima teză din nota de subsol la punctul 4.3.2 litera (a) din cadrul temporar, autoritățile norvegiene vor utiliza ca referință primele de tip „safe-harbour” prevăzute în anexa la cadrul temporar. Indiferent dacă garanțiile sunt emise în beneficiul IMM-urilor sau al întreprinderilor mari, elementul de ajutor anual care rezultă din garanție va fi calculat ca diferența dintre ratele primelor de tip „safe-harbour” prevăzute în anexa la cadrul temporar modificat și primele anuale aplicate de autoritățile norvegiene.

2.3. Temeiul juridic național pentru măsura de ajutor

Temeiul juridic al schemei îl reprezintă St.prp. nr. 1 (2008–2009) pentru Ministerul Comerțului și Industriei, precum și o scrisoare din partea ministerului către Innovation Norway („Oppdragsbrev Innovasjon Norge.”).

Schema va intra în vigoare la data aprobării acesteia de către Autoritate.

2.4. Administrarea schemei

Schema notificată va fi administrată de Innovation Norway.

2.5. Bugetul și durata

Autoritățile norvegiene au arătat că în momentul de față nu poate fi alocat un buget anual pentru măsura notificată, întrucât bugetul general pentru Innovation Norway a fost majorat fără să fie identificate creditele destinate schemei notificate.

În cadrul acestei scheme, ajutorul poate fi acordat până la 31 decembrie 2010.

2.6. Beneficiari

Schema se aplică IMM-urilor și întreprinderilor mari și acoperă tot teritoriul Norvegiei.

Autoritățile norvegiene confirmă că, în cadrul acestei scheme, nu va fi acordat niciun ajutor întreprinderilor mari care, la 1 iulie 2008, erau în dificultate în sensul punctului 2.1 din Orientările Autorității privind ajutorul de stat pentru salvarea și restructurarea societăților aflate în dificultate, nici IMM-urilor care la aceeași dată erau în dificultate în sensul articolului 1 alineatul (7) din Regulamentul de exceptare pe categorii de ajutoare.

Schema poate fi aplicată întreprinderilor care nu erau în dificultate la 1 iulie 2008, însă au început să se confrunte cu greutăți ulterior, ca urmare a crizei financiare și economice mondiale.

2.7. Domeniul de aplicare la nivel sectorial, excluderea ajutorului pentru export și ajutorul care favorizează produsele interne în detrimentul celor importate

Schema de ajutor temporar de dimensiuni reduse se aplică tuturor sectoarelor, cu excluderile sectoriale prevăzute în secțiunea 4.2.2 punctul 38 litera (g) din cadrul temporar. Sunt excluse ajutorul de export și ajutorul care favorizează produsele și serviciile interne în detrimentul celor importate [secțiunea 4.2.2 litera (d) din cadrul temporar].

2.8. Elementele de bază ale schemei

Autoritățile norvegiene confirmă că noua schemă va respecta integral condițiile prevăzute de secțiunea 4.2.2 din cadrul temporar pentru acordarea de ajutor compatibil în cuantum redus, în special:

— ajutorul nu trebuie să depășească 500 000 EUR brut (înainte de orice deducere a impozitului sau a altor taxe) per întreprindere. În cazul în care ajutorul este acordat sub altă formă decât subvenția, valoarea ajutorului este egală cu echivalentul subvenției brute;

— înainte de acordarea ajutorului, Innovation Norway obține din partea întreprinderilor în cauză o declarație scrisă sau în format electronic cu privire la orice alt ajutor de minimis și orice ajutor acordat conform acestei măsuri de care acestea au beneficiat în exercițiul fiscal curent. Innovation Norway va verifica dacă ajutorul crește valoarea totală a ajutorului primit de întreprindere în perioada 1 ianuarie 2008 – 31 decembrie 2010 la un nivel care depășește plafonul de 500 000 EUR;

— ajutorul va fi acordat exclusiv până la 31 decembrie 2010;

— ajutorul pentru export sau ajutorul care favorizează produsele interne în detrimentul celor importate nu va fi acordat în cadrul schemei;

— în cazul în care ajutorul în cadrul acestei măsuri urmează să fie combinat cu alt ajutor compatibil, vor fi respectate intensitățile maxime ale a ajutoarelor, indicate în orientări sau în Regulamentul de exceptare pe categorii de ajutoare;

— nu se va acorda niciun ajutor în cadrul acestei scheme întreprinderilor mari care, la 1 iulie 2008, erau în dificultate în sensul punctului 2.1 din Orientările Autorității privind ajutorul de stat pentru salvarea și restructurarea societăților în dificultate, nici IMM-urilor care la acea dată erau în dificultate în sensul articolului 1 alineatul (7) din Regulamentul de exceptare pe categorii de ajutoare, încorporat Acordului privind SEE.

2.9. Monitorizare și raportare

Autoritățile norvegiene confirmă că vor fi respectate normele de monitorizare și de raportare prevăzute în cadrul temporar.

II. EVALUARE

1. Prezența ajutorului de stat

Articolul 61 alineatul (1) din Acordul privind SEE are următorul text:

„1. Cu excepția cazului în care se prevede altfel în prezentul acord, orice ajutor acordat de statele membre ale CE, de statele AELS prin resurse de stat sub orice formă, care denaturează sau amenință să denatureze concurența prin favorizarea anumitor întreprinderi sau a producției anumitor bunuri, în măsura în care afectează schimbul între părțile contractante, este incompatibil cu funcționarea prezentului acord.”

Sunt implicate resursele de stat, deoarece schema notificată este finanțată prin bugetul de stat norvegian. Măsura este selectivă, deoarece ajutorul va fi acordat doar anumitor societăți. Având în vedere că se pune la dispoziția beneficiarilor un ajutor în cuantum redus care nu ar fi fost disponibil fără măsura respectivă, aceasta presupune acordarea unui avantaj beneficiarilor. Măsura afectează comerțul între statele SEE, deoarece schema nu se limitează la beneficiarii activi în sectoarele în care nu există schimburi comerciale intra-SEE.

Având în vedere cele de mai sus, Autoritatea a ajuns la concluzia că schema reprezintă ajutor de stat în sensul articolului 61 alineatul (1) din Acordul privind SEE.

2. Cerințe procedurale

În conformitate cu articolul 1 alineatul (3) partea I din Protocolul 3, „Autoritatea AELS de Supraveghere trebuie să fie informată în timp util pentru a-și putea prezenta observațiile cu privire la orice proiect de aprobare sau de modificare a unui ajutor (…). Statul în cauză nu poate pune în aplicare măsurile preconizate înainte ca prin procedură să se ajungă la o decizie finală”.

Având în vedere că au notificat schema de ajutor temporar de dimensiuni reduse prin scrisoarea din 2 aprilie 2009 (Cazul nr. 514308), autoritățile norvegiene au respectat obligația de notificare. În plus, acestea au menționat că nu vor pune în aplicare schema înainte de aprobarea măsurii de către Autoritate, respectând astfel obligația suspensivă.

Prin urmare, Autoritatea poate conchide că autoritățile norvegiene și-au respectat obligațiile în temeiul articolului 1 alineatul (3) partea I din Protocolul 3.

3. Compatibilitatea ajutorului

Autoritatea a evaluat compatibilitatea măsurii notificate cu articolul 61 alineatul (3) litera (b) din Acordul privind SEE în coroborare cu cadrul temporar.

Prin adoptarea cadrului temporar, Autoritatea a recunoscut [în secțiunea 4.1 alineatul (33)] că, „În lumina gravității actualei crize financiare și a impactului acesteia asupra economiei generale a statelor AELS, Autoritatea consideră că anumite categorii de ajutoare de stat sunt justificate, pentru o perioadă limitată, pentru a depăși aceste dificultăți, și că aceste ajutoare pot fi declarate compatibile cu funcționarea Acordului privind SEE în temeiul articolului 61 alineatul (3) litera (b)”.

Măsura notificată este menită să contribuie la remedierea unei perturbări grave a economiei unui stat AELS și este concepută să îndeplinească cerințele pentru categoria suplimentară de ajutor („Valoarea limitată compatibilă a ajutorului”) descrisă în secțiunea 4.2.2 din cadrul temporar.

Autoritatea consideră că măsura notificată îndeplinește toate condițiile din cadrul temporar, în special:

— cuantumul maxim al ajutorului nu trebuie să depășească echivalentul a 500 000 EUR pe întreprindere [în conformitate cu punctul 4.2.2 literele (a) și (f) din cadrul temporar].

— ajutorul este acordat sub forma unei scheme [în conformitate cu punctul 4.2.2 litera (b) din cadrul temporar].

— ajutorul este acordat întreprinderilor care nu erau în dificultate (13) la 1 iulie 2008; acesta poate fi acordat întreprinderilor care nu erau în dificultate la acea dată, dar ulterior au început să se confrunte cu greutăți, ca urmare a crizei financiare și economice mondiale [în conformitate cu punctul 4.2.2 litera (c) din cadrul temporar].

— se exclud ajutorul pentru export și ajutorul care favorizează produsele și serviciile interne în detrimentul celor importate [în conformitate cu punctul 4.2.2 litera (d) din cadrul temporar].

— ajutorul poate fi acordat până la 31 decembrie 2010 [punctul 4.2.2 litera (e) din cadrul temporar].

— vor fi respectate normele de monitorizare și de raportare prevăzute în cadrul temporar [secțiunea 4.7 alineatul (59) din cadrul temporar].

Prin urmare, Autoritatea consideră că măsura notificată este necesară, adecvată și proporționată, de natură să remedieze o perturbare gravă a economiei unui stat AELS, conform definiției de la punctul 4.1 din cadrul temporar.

4. Concluzie

Pe baza evaluării de mai sus, Autoritatea consideră că schema de ajutor temporar de dimensiuni reduse pe care autoritățile norvegiene intenționează să o pună în aplicare respectă cadrul temporar și este compatibilă cu funcționarea Acordului privind SEE, în sensul articolului 61 din Acordul privind SEE.

Autorităților norvegiene li se reamintește obligația care rezultă din articolul 21 partea II din Protocolul 3, interpretat în coroborare cu articolul 6 din Decizia nr. 195/04/COL, de a prezenta rapoarte anuale privind punerea în aplicare a schemei.

Autorităților norvegiene li se reamintește, de asemenea, că toate planurile de modificare a acestei scheme trebuie să fie notificate Autorității.

ADOPTĂ PREZENTA DECIZIE:

Articolul 1

Autoritatea AELS de Supraveghere a hotărât să nu ridice obiecții cu privire la schema de ajutor temporar de dimensiuni reduse întemeiată pe articolul 61 alineatul (3) litera (b) din Acordul privind SEE.

Articolul 2

Prezenta decizie se adresează Regatului Norvegiei.

Articolul 3

Numai textul în limba engleză este autentic.

Adoptată la Bruxelles, 20 mai 2009. Pentru Autoritatea AELS de Supraveghere Per SANDERUD Președinte Kurt JÄGER Membru al Colegiului

(1) Denumită în continuare „Autoritatea”.

(2) Denumit în continuare „Acordul privind SEE”.

(3) Denumit în continuare „Acordul privind Autoritatea de Supraveghere și Curtea”.

(4) Denumit în continuare „Protocolul 3”.

(5) Orientări privind aplicarea și interpretarea articolelor 61 și 62 din Acordul privind SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și emise de Autoritate la 19 ianuarie 1994, publicate în Jurnalul Oficial al Uniunii Europene (JO L 231, 3.9.1994, p. 1 și în Suplimentul SEE nr. 32 din 3.9.1994, p. 1, denumite în continuare Orientările privind ajutorul de stat). Versiunea actualizată a Orientărilor privind ajutoarele de stat este publicată pe site-ul web al Autorității: http://www.eftasurv.int/state-aid/legal-framework/state-aid-guidelines/

(6) Denumit în continuare „cadrul temporar”.

(7) JO L 15, 20.1.2011, p. 26 și Suplimentul SEE nr. 3, 20.1.2011, p. 31.

(8) JO L 139, 25.5.2006, p. 37 și în Suplimentul SEE nr. 26, 25.5.2006, p. 1, astfel cum a fost modificată prin Decizia nr. 319/05/COL din 14 decembrie 2005 (JO L 113, 27.4.2006, p. 24 și în Suplimentul SEE nr. 21, 27.4.2006, p. 46).

(9) Pentru a aborda problemele nou apărute pe piața norvegiană a forței de muncă, guvernul norvegian a modificat bugetul fiscal pentru 2009 prin St.prp. nr. 37 (2008-2009) (o carte albă). Cu toate că schema de ajutor temporar de dimensiuni reduse nu face în mod explicit parte din St.prp. nr. 37 (2008-2009), aceasta va fi finanțată în cadrul majorării bugetului pentru Innovation Norway, acordată prin această modificare.

(10) Încorporat anexei XV (Ajutorul de stat) la Acordul privind SEE prin Decizia nr. 120/2008 a Comitetului mixt al SEE (JO L 339, 18.12.2008, p. 111 și Suplimentul SEE nr. 79, 18.12.2008, p. 20).

(11) Rata de referință se calculează pe baza capitolului privind metoda de stabilire a ratei de referință și a ratei de reducere din Orientările Autorității privind ajutorul de stat, astfel cum au fost modificate prin Decizia nr. 788/08/COL a Autorității din 17 decembrie 2008. Pentru a obține rata de referință aplicabilă, la rata de bază trebuie adăugate marje adecvate. Ratele de bază în vigoare sunt publicate pe site-ul web al Autorității.

(12) Regulamentul (CE) nr. 1998/2006 al Comisiei din 15 decembrie 2006 privind aplicarea articolelor 87 și 88 din tratat ajutoarelor de minimis (JO L 379, 28.12.2006, p. 5) a fost încorporat în anexa XV (Ajutorul de stat) la Acordul privind SEE prin Decizia nr. 29/2007 a Comitetului Mixt al SEE (JO L 209, 9.8.2007, p. 52, și Suplimentul SEE nr. 38, 9.8.2007, p. 34).

(13) Pentru întreprinderile mari, a se vedea punctul 2.1 din Orientările privind ajutorul de stat pentru restructurarea întreprinderilor în dificultate. Pentru IMM-uri, a se vedea, în ceea ce privește definiția, articolul 1 alineatul (7) din Regulamentul de exceptare pe categorii de ajutor.